钦定古今图书集成/方舆汇编/职方典/第1131卷 > 《江汉朝宗赋》黄师郯
## 钦定古今图书集成/方舆汇编/职方典/第1131卷 > 《江汉朝宗赋》黄师郯

元黄奠极，混沌攸分。屹岷峨之西峙，发天一之元精。
沛灵液以长流，亘天南之纬经。激逸势以遄驱，送驰
波于沧溟。譬万国之会同，咸疾趋于紫宸。兹江汉之
东注，所以著朝宗之徽称者欤？时其春涛浩涨，万壑
流液，骇浪翻空，天网浮潏。激三澨而霆喧，浸峡云而
影没。腾蛟鼓跃而喷风，怒霓霍挥而翳日。长驱振铁
骑之西来，支流若附庸之毕集。望沧海之茫茫，侣百
川而坌入。虽百折而必东，靡回波之颓息。兹非诸侯
春见而曰朝，于以觐王庭而述职者乎？又若阴风怒
号，浊浪排空。巨浸稽天而浩浩，惊涛触石以溶溶。始
两川之并驾，终合势而景从。雷轰于《大别》之下，电绕
于庐阜之冲。渺乾坤其浮浮，醮旭影之曈曈。飞骇奔
走，纷涂山之玉帛；狂澜澎湃，集王会之琛琮。兹非“诸
侯夏见而曰宗，于以朝京师而会同”者乎？余尝快西
风之晚晴，驾白螭兮西征。朝吾道兮江浦，夕余憩兮
汉滨。览形胜之茫茫，黯寒烟兮夕汀。洞庭南泻，荡天
光之一碧。赤壁东望，俯洪流而下临。蜀山逶迤而送
色，楚泽浩渺而干云。凫鹥低徊于烟渚，苇花点缀乎
寒津。濯缨乎沧浪之水，游目于《鹄山》之岑。余于是有
所感矣。思昔龙门未辟，环海汤汤；慨尾闾之未泄，肆
川后之陆梁。惟神圣之恻然，乘四橇而彷徨；经嶓冢
以导汉，随岷山而入江；障狂澜而东鹜，若日月之回
光。迨夫乾坤清宁，岳奠川会；群流循径以汨潏，飞涝
摧云以跃海。各顺序而安行，孰奔腾而横溃？观物理
之有常，昭民彝之不昧。思禹功于当年，实万世之永
赖。夫观水于穹壤之间，知物有君臣之义。大而丽天
之象纬，微而在物之蝼蚁。虽气类之万殊，实均具夫
此理。何世降于《春秋》，迺霸图之殊异。嗟河阳之书狩，
秉麟笔之微意。在桓文而尚尔，于楚乎何忌？观逝者
之如斯，能不忸怩而愧死。此余于江汉之朝宗，安得
不怅然而长喟！惟圣元之御极，总万国以来庭。虽海
隅之遐陬，亦梯航而贡琛。藐余忝于楚产，怀朝宗之
至心。鼓三汲之巨浪，振修鳞于禹门。爰寄迹于江汉，
聊纡意于斯文。